TABULÁTOROK

Több oszlopos, egyszerű listák készítésének helytelen módja a szóközökkel való igazítás, mert így semmiféleképpen nem lehet szövegrészeket pontosan egymás alá igazítani. A helyes módszer a tabulátorok használata. A tabulátorok segítségével elérhetjük, hogy listánk oszlopai azonos pozíciókhoz igazítva jelenjenek meg. A következő tabulátorpozícióra a TAB billentyű leütésével ugorhatunk. Ilyenkor tabulátorkaraktert szúrunk be a dokumentumba. A Szokásos eszköztár Mindent mutat ¶ gombjának bekapcsolt állapotában a tabulátorkaraktereket  szimbólum jelöli a képernyőn

Az alapértelmezett tabulátorpozíciókat a vízszintes vonalzó alsó szélén látható vonások mutatják.

Az alapértelmezett tabulátorpozíciók közötti távolságot a Formátum menü Tabulátorok parancsának használatakor megjelenő párbeszéd panel Alapérték rovatában adjuk meg.

Az alapértelmezett tabulátorpozíciók helyett az esetek többségében célszerű tabulátorütközők elhelyezésével saját tabulátorpozíciókat beállítani.

Ezek beállításánál négyféle igazítási mód és egy speciális jelölés alkalmazása közül választhatunk.

Jelölés

Igazítási mód

Balra (a szöveg a tabulátorpozíciónál kezdődik)

Középre (a szöveg középső pontja a tabulátorpozícióhoz igazodik)

Jobbra (a szöveg jobb széle a tabulátorütközőhöz igazodik)

Decimális (a tizedesjel helyét határozza meg)

|

Vonal (függőleges vonalat rajzol a szövegben; nem számít ütközőnek)

A tabulátorütközőket az aktuális vagy a kijelölt bekezdésekre vonatkozóan állíthatjuk be. A beállítások alaphelyzetben az aktuális bekezdésre érvényesek, de kijelöléssel több bekezdéshez is rendelhetők.

A TABULÁTOROK HASZNÁLATA

A tabulátorütközők pontos beállítására a Formátum menü Tabulátorok parancsával megjeleníthető párbeszéd panelen van lehetőségünk.

Új tabulátorütköző beállításához először a Pozíció rovatban határozzuk meg, hogy a tabulátorütköző mekkora távolságra helyezkedjen el a bal margótól.

A pozíció begépelése után az Igazítás csoportban válasszuk ki a tabulátor típusát.

A Balra, Középre és Jobbra tabulátorütközők a szöveget a tabulátorütközőhöz viszonyítva balra, középre, illetve jobbra igazítva rendezik el.

A Decimális tabulátorütköző a tizedesjelhez igazítva rendezi az adatokat.

A Vonal nem valódi tabulátorütköző, a Word a TAB billentyű használatakor nem veszi figyelembe, azonban a Vonal tabulátorütköző helyén a hozzátartozó bekezdésekben függőleges vonalat húz, amely nyomtatásban is megjelenik.

A Kitöltés csoportban a tabuláláskor átugrott üres szakasz kitöltéséhez különféle jelölések közül választhatunk. A beállított jelölés nyomtatásban is megjelenik.

A tabulátorütköző tulajdonságainak beállítása után kattintsunk a Felvétel gombra. Ezután az új tabulátorpozíció megjelenik a Pozíció rovat alatti listában.

A listában kiválasztott tabulátorütköző tulajdonságait a beállított lehetőségek megváltoztatásával módosíthatjuk. A változtatások rögzítéséhez ismét a Felvétel gombra kell kattintanunk.

A VONALZÓ HASZNÁLATA

Egy tabulátorütköző törléséhez kijelölése után kattintsunk a Törlés gombra. A Mindet törli gomb használatával az összes tabulátorütközőt eltávolíthatjuk.

A tabulátorütközők kezelésének egyszerűbb módja a vonalzó használata.

A tabulátorütköző típusa a vonalzó bal szélénél látható ikonra kattintva állítható be.

Ezután a vonalzó alsó szélén kattintva helyezhetjük el tabulátorütközőt a kiválasztott pozícióra.

Egy tabulátorütközőt a Fogd és vidd módszerrel tetszőlegesen áthelyezhetünk a vonalzón. Áthelyezés közben ügyeljünk arra, hogy ne csússzunk le a vonalzóról.

Egy tabulátorütköző törléséhez fogjuk meg a törölni kívánt ütközőt, és függőleges irányban húzzuk le a vonalzóról.

Kitöltő karaktert csak a Formátum menü Tabulátorok parancsával állíthatunk be.

TOVÁBBI FORMÁtumoZÁSI LEHETŐSÉGEK TABULÁTOROKKAL

A tabulátorok táblázatszerű listák készítésén kívül más jellegű szövegrészek formátumozására is alkalmasak. Így például könnyedén készíthetünk olyan fejlécet, amely egy sorban balra, középre és jobbra igazított szövegeket is tartalmaz.

Középre igazító tabulátor segítségével egyszerűen készíthetünk többsoros aláírásformát is.